SET พรุ่งนี้ทรงตัว จับตาบจ.ทยอยประกาศงบ Q3
บล.ดีบีเอส วิคเคอร์ส เชื่อว่าตลาดพรุ่งนี้จะแกว่งตัวในกรอบ โดยมีแนวรับและจุดฟิวเตอร์ที่ 1,360 จุด ส่วนแนวต้าน 1,370-1,380 จุด พร้อมให้รอดูการทยอยประกาศผลประกอบการงวดไตรมาส 3/58 ที่กำลังจะออกมาเป็นหลัก 
6 ต.ค. 2558

น.ส.อาภาภรณ์ แสวงพรรค ผู้อำนวยการอาวุโสฝ่ายวิจัยหลักทรัพย์ บล.ดีบีเอส วิคเคอร์ส (ประเทศไทย) เปิดเผยถึงตลาดหุ้นไทยวันนี้ (6 ต.ค.) ปรับตัวขึ้นต่อเนื่องจากเมื่อวานนี้แต่ไม่แรง เป็นไปในทิศทางเดียวกับตลาดหุ้นอื่นในภูมิภาคเอเชียที่อยู่ในแดนบวกกัน โดยเฉพาะตลาดฟิลิปปินส์, อินโดนีเซีย และเวียดนาม ที่บวกมากถึง 2% ส่วนที่เหลือก็จะบวกกันเล็กน้อย โดยตลาดมีแรงซื้อเข้ามาเพิ่มภายหลังจากที่มองกันว่าธนาคารกลางสหรัฐฯ (FED) น่าจะไม่ขึ้นอัตราดอกเบี้ยเร็ว ทำใหั้นักลงทุนมีการปรับพอร์ต อย่างไรก็ตามเศรษฐกิจโลกยังน่าห่วง เนื่องจากตัวเลขการจ้างงานนอกภาคเกษตรของสหรัฐฯที่ออกมาน้อยกว่าคาด และตัวเลข PMI ภาคการผลิตก็มีการชะลอตัวด้วย
ทั้งนี้ โดยรวมคนยังไม่มั่นใจเศรษฐกิจเท่าไร โดยจะเห็นว่าทาง World Bank ได้ประมาณการเศรษฐกิจไทยในปีนี้ (2558) ไม่ต่างไปจากคนอื่นที่คาดการณ์ไว้ แต่ปีหน้า (2559) ทาง World Bank ประมาณการเศรษฐกิจไทยเติบโตแค่ 2% ขณะที่คนอื่นประมาณการกว่า 3% ทำให้มองว่ามีความเสี่ยงอะไรที่น่ากังวลหรือไม่
อย่างไรก็ตาม ขณะนี้นักลงทุนต่างรอดูโครงการของภาครัฐฯว่าจะมีความคืบหน้ามากๆ ได้เมื่อไร โดยเฉพาะโครงการเมกะโปรเจคต์ สำหรับปัจจัยนอกประเทศก็จะต้องจับตาจำนวนผู้อพยพมีการเข้าไปอยู่ในยุโรปมากขึ้น ตรงนี้จะทำให้เศรษฐกิจของยุโรปฟื้นตัวช้าหรือไม่
แนวโน้มการลงทุนในวันพรุ่งนี้ (7 ต.ค.) เชื่อว่าตลาดจะแกว่งตัวในกรอบ โดยมีแนวรับและจุดฟิวเตอร์ที่ 1,360 จุด ส่วนแนวต้าน 1,370-1,380 จุด พร้อมให้รอดูการทยอยประกาศผลประกอบการงวดไตรมาส 3/58 ที่กำลังจะออกมาเป็นหลัก
 
หลักทรัพย์ที่มีมูลค่าการซื้อขายสูงสุด 5 อันดับแรก
JAS ปิดที่ 5.60 บาท เพิ่มขึ้น 0.10 บาท
PTT ปิดที่ 253.00 บาท ไม่เปลี่ยนแปลง
TIPCO ปิดที่ 19.40 บาท เพิ่มขึ้น 0.50 บาท
ADVANC ปิดที่  225.00 บาท เพิ่มขึ้น 6.00 บาท
KBANK ปิดที่ 174.00 บาท เพิ่มขึ้น 3.00 บาท
 
ที่มา: สำนักข่าวอินโฟเควสท์